ཁོང་གི་བྱས་རྗེས་དེ་བོད་མི་རྣམས་ཀྱིས་རྗེས་དྲན་ཞུ་དགོས་པ་ཞིག་ཡིན་ཞིང་།དེ་ཡང་འདི་ནི་འགྲོ་བ་མིའི་བཟང་སྤྱོད་ཀྱི་ཆ་ཤས་ཤིག་ཡིན་པ་ཙམ་མ་ཚད།ཁོང་ལྟ་བུའི་བོད་མི་འཇོན་ཐང་དང་བོད་ཀྱི་ཆེད་དུ་བཞག་པའི་མཛད་རྗེས་དེ་ཆབ་སྲིད་ཀྱི་ལྟ་ཚུལ་གང་ཡིན་མིན་ལ་མ་ལྟོས་པར་མ་འོང་བོད་ཀྱི་མི་རབས་གསར་པ་ཚོས་བློ་སྤོབས་ཀྱི་འབྱུང་ཁུངས་ཤིག་ཆགས་རྒྱུ་ཡིན་པར་བརྟེན།ང་ཚོས་ངེས་པར་ཁོང་གི་བྱས་རྗེས་འདི་དག་འཐེན་འཁྱེར་གྱི་གད་རོའི་འོག་ཏུ་སྦས་མི་འཇུག་རྒྱུ་ཧ་ཅང་གལ་ཆེན་པོ་མཐོང་།དེ་ལྟར་ན་ཡང་ང་ལྟ་བུའི་མི་བློ་ཆུང་ཞིག་གིས་ཁོང་ལྟ་བུའི་མི་ཆེན་པོའི་མཛད་རྗེས་ཀྱི་ཚད་ཡོངས་སུ་རྫོགས་པ་མཐོང་མི་ཐུབ་པ་དང་།ལྷག་པར་དུ་དེང་སྐབས་བཙན་བྱོལ་བོད་མིའི་ཁྲོད་དུ་མི་བྱས་རྗེས་ཆེ་ཆུང་དང་ཤེས་ཡོན་ཆེ་ཆུང་།ལྷག་བསམ་ཆེ་ཆུང་བཅས་ཚང་མ་རང་གི་དགའ་མི་དགའི་བསམ་བློས་ཐག་བཅོད་བྱེད་ས་ཞིག་ཆགས་ཡོད་པར་བརྟེན།བོད་མིའི་ཁོར་ཡུག་གི་ཕྱི་རོལ་དུ་ཡོད་པའི་ཨ་རིའི་གྲོས་ཚོགས་གོང་མའི་ཁོང་གི་ལས་དོན་ཅི་འདྲ་བྱས་ཡོད་པའི་ཐད་ལ་ཐག་བཅོད་ཅི་བྱས་པ་དང་།དེ་ཡང་ཆེ་མཐོང་ཆེན་པོའི་གྲོས་ཚོགས་གོང་མའི་གྲོས་ཆོད་ཀྱང་བཞག་པ་འདི་ནི་༧གོང་ས་མཆོག་གོང་དུ་ཕུད་པའི་བོད་མི་ཞིག་གི་ཆེད་དུ་བཞག་པའི་ལོ་རྒྱུས་ཀྱི་རྡོ་རིང་ཞིག་ཡིན་པར་བརྟེན།འདི་ནི་ལྷད་མེད་ཀྱི་མི་བུ་རྣམས་ལ་རྡུལ་མེད་ཀྱི་མེ་ལོང་ཞིག་རེད་བསམ་ནས་བསྒྱུར་ཁུལ་ཞུས་པ་ཡིན།